4 Ho fapana le marabele ao, Bajuda ba bang ba ne ba lebeletse ho tla ha Mesia, ea neng a tl’o ba lokolla pusong e hatellang ea Roma le ho ba etsa sechaba se matla. (Luka 2:38; 3:15) Batho ba bangata ba ne ba lumela hore Mesia o ne a tla hloma ’muso naheng ea Iseraele. Ka lebaka leo, Bajuda ba neng ba lula libakeng tse ling, ba ne ba e-na le tšepo ea hore ba tla khutlela naheng ea habo bona. Johanne mokolobetsi o ile a botsa Jesu a re: “Na u Ea Tlang, kapa re lokela ho lebella ea fapaneng?” (Mat. 11:2, 3) E ka ’na eaba Johanne o ne a batla ho tseba hore na ebe ho na le motho e mong ea neng a tla lokolla Bajuda bao. Barutuoa ba babeli ba neng ba le tseleng e eang Emmause ba ile ba kopana le Jesu ea tsositsoeng bafung. Ba ne ba e-na le tšepo ea hore Mesia o ne a tla lokolla Bajuda. (Bala Luka 24:21.) Ka mor’a nakoana baapostola ba ile ba botsa Jesu: “Morena, na u khutlisetsa ’muso ho Iseraele nakong ee?”—Lik. 1:6.